FI Euroopan unionin virallinen lehti CE 84/616

(2004/C 84 E/0690)

KIRJALLINEN KYSYMYS E-0529/04

esittäjä(t): Ilda Figueiredo (GUE/NGL) komissiolle

(24. helmikuuta 2004)

Aihe: Azorien autonomisen alueen vesien kalastusoikeudet

Eräiden portugalilaisten tiedotusvälineiden mukaan Espanjan hallitus olisi antanut espanjalaisille aluksille lupia harjoittaa kalastusta Azorien vesillä ennen varsinaisten kalastussopimusten tekemistä ja asianomaisten säännösten antamista.

Koska Azorien alueen vedet ja niiden elolliset vesiluonnonvarat ovat äärimmäisen haavoittuvia ja niillä on oleellinen merkitys paikallisten yhteisöjen toimeentulolle, ne olisi varjeltava liikakalastukselta, harjoittipa sitä sitten Espanjan laivasto tai mikä tahansa muu ulkomainen laivasto.

Lokakuussa 2003 pidetyssä kalastusneuvostossa hyväksyttiin tiettyjä rajoituksia, joihin sisältyviin vähimmäisehtoihin ei kuulu, että Espanjan hallitus voisi myöntää espanjalaisille aluksille lupia kalastuksen harjoittamiseen Azorien vesillä.

Mihin toimiin komissio aikoo näin ollen ryhtyä Azorien elollisten vesiluonnonvarojen suojelemiseksi ja paikallisten kalastajien toimeentuloedellytysten turvaamiseksi?

Franz Fischienti komission puolesta antama vastaus

(12. maaliskuuta 2004)

Komissio on toki tietoinen parlamentin jäsenen esille tuomista seikoista eli espanjalaisten kalastusalusten liikkumisesta Azorien vesillä. Neuvoston asetuksen (EY) N:o 1954/2003 (1) sovellettavuudesta näyttää kuitenkin olevan erilaisia tulkintoja. Kalastuksen harjoittamisen edellytykset merialueilla enintään 100 meripeninkulman sisällä Azorien, Madeiran ja Kanariansaarten perusviivoista lukien on määritelty mainitun asetuksen, joka tuli voimaan seitsemäntenä päivänä sen jälkeen, kun se oli julkaistu Euroopan unionin virallisessa lehdessä (ks. 16 artikla), eli 14. marraskuuta 2003, 5 artiklassa. Kyseisestä päivästä lähtien Azorien ja Madeiran vesillä harjoitettavaan kalastukseen sovelletaan siis erityisiä edellytyksiä. Kansallisten viranomaisten tehtävänä on varmistaa, että sääntöjä noudatetaan.

Azorien meriympäristön suojelun osalta komissio pyytää parlamentin jäsentä tutustumaan 3. helmikuuta 2004 annettuun komission ehdotukseen (2). Kyseessä on ehdotus neuvoston asetukseksi, jolla muutetaan neuvoston asetusta (EY) N:o 850/98 (3) siten, että troolaaminen Azoreja ympäröivillä vesillä sekä Madeiran ja Kanariansaarten läheisyydessä kielletään. Yhteinen kalastuspolitiikka tarjoaa myös erilaisia vesiluonnonvarojen suojelemiseen tarkoitettuja välineitä, joita sovelletaan sekä Azorien vesillä että muualla. Niistä tunnetuimmat ovat suurimmat sallitut saaliit (TAC) ja kiintiöt sekä pyyntiponnistuksen hallinnointi.

Komissio käy jatkuvaa vuoropuhelua asianomaisten jäsenvaltioiden kanssa varmistaakseen, että uusia sääntöjä sovelletaan mahdollisimman sujuvasti.

(1) Neuvoston asetus (EY) N:o 1954/2003, annettu 4 päivänä marraskuuta 2003, tiettyjä yhteisön kalastusalueita ja kalavaroja koskevan pyyntiponnistuksen hallinnoinnista, asetuksen (ETY) N:o 2847/93 muuttamisesta sekä asetusten (EY) N:o 685/95 ja (EY) N:o 2027/95 kumoamisesta (EUVL L 289, 7.11.2003).

(2) KOM(2004) 58 lopullinen.

(3) Neuvoston asetus (EY) N:o 850/98, annettu 30 päivänä maaliskuuta 1998, kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla (EYVL L 125, 27.4.1998).